《秋获词》
清代·王又旦

吁嗟我生遇不淑，结茅作舍露中宿，年年种田食无粥。

腰镰入陇叶初黄，可怜不待禾子熟。官家百事无时休，县门霹雳震不足。

西风匝地繁霜下，亩税力役相委属。君不见贫人在官不顾私，黄犊饿死那得知。

作者简介：陕西合阳人，字幼华，号黄湄。顺治十五年进士。康熙间知湖北潜江。履亩定赋，抑豪强。二十三年，入都补户科给事中。工诗，兼综唐宋之长。卒于官。年五十一。有《黄湄集》。